**„Железнице Србије“ ад**

**-** Одбор послодавца за преговоре

за закључивање Колективног уговора

за "Железнице Србије" ад, Београд

**Дана: 26.08.2020. године ПРЕДЛОГ**

**Б е о г р а д**

**З А П И С Н И К бр. 7**

са преговора о закључивању Колективног уговора за „Железнице Србије“ акционарско друштво, Београд, одржаних 26.08.2020. године, са почетком у 12:00 часова у сали 361,

на I спрату пословне зграде, ул. Немањина бр. 6 у Београду

Састанку присуствују:

**Одбор за преговоре оснивача:** Марија Исаиловић, Министарство грађевинарства, саобраћаја и инфраструктуре, члан одбора

**Одбор за преговоре „Железнице Србије“ ад**: Светлана Јелић-Бурић, председник Одбора, Наташа Алексић Капетановић, члан, Миланка Минић, члан, Момирка Васић, члан (када је на седницу приступио Срђан Ђорђевић именована је отишла, а све ради поштовања епидемиолошких мера)

**Одбор за преговоре репрезентативних синдиката**: Верица Николић, председник, Златибор Љубинковић, члан, Ивана Јовичић Ћурчић, члан, Саша Станковић, члан, Срђан Ђорђевић, заменик члана (касније приступио седници)

**Светлана Јелић-Бурић**, председник Одбора послодавца за преговоре за закључивање Колективног уговора за “Железнице Србије” ад, поздравила је присутне и предложила следећи

Дневни ред:

1. Усвајање записника број 5. са преговора за закључивање Колективног уговора за „Железнице Србије“ акционарско друштво, Београд, одржаних 20.08.2020. године

2. Усвајање записника број 6. са преговора за закључивање Колективног уговора за „Железнице Србије“ акционарско друштво, Београд, одржаних 24.08.2020. године

3. Разматрање и усаглашавање текстуалног дела Колективног уговора за “Железнице Србије” акционарско друштво, Београд

4. Разно

**Златибор Љубинковић**, због поштовања мера ради спречавања ширења заразне болести Цовид 19, одбор репрезентативних синдиката ради у отежаним условима. Седницама одбора не присуствују сви чланови одбора репрезентативних синдиката, те због праћења и континуитета у раду предлаже да се седнице одбора аудио снимају и да постоји тонски запис. Такође предлаже или да изменимо пословник о раду или да на свакој седници записнички констатујемо да се седница снима.

**Светлана Јелић-Бурић**, је подсетила да записници нису стенограми, већ суштина излагања и рада на седницама. Казала је да не морамо да мењамо пословник, уколико су сви сагласни, већ да на седницама записнички констатујемо да се седница снима. Ова седница ће се снимати.

Диктaфон је укључен у 12,29 часова.

Предложени днени ред је једногласно усвојен.

**1. Усвајање записника број 5. са преговора за закључивање Колективног уговора за „Железнице Србије“ акционарско друштво, Београд, одржаних 20.08.2020. године**

**Ивана Јовичић Ћурчић**, представник одбора оснивача, у вези са наведеним записником је истакла да је представник одбора основача Јасмина Војводић, 20.08.2020. године због обавеза раније отишла и пита да ли то треба да се записнички констатује. Има примедбу на усаглашен члан 60. ставове 4. и 5. где је договорено да се још мало продискутује. Рекла је да је предложила да се предвиди и могућност давања солидарне помоћи само на основу медицинске документације.

**Светлана Јелић-Бурић**, је поновила да је на седници истакла да је нужно да постоји рачун као доказ о настанку трошка, осим када се ради о помоћи за случај дуготрајног боловања, јер се ради о категорији солидарне помоћи, а не поклона. За следећу седницу преговора извршићемо увид у Правилник о остваривању права на пореска изузимања за примања и по основу солидарне помоћи за случај болести, који је донео министар финансија.

**Закључак: у записнику констатовати да у члану 60. став 4. и став 5. нису усаглашени.**

**Ивана Јовичић Ћурчић,** има примедбу у делу записника код свог излагања у вези са усаглашавањем члана 90. где је изнела да је предлог престрог и да се отвара могућност примене двоструких аршина.

**Златибор Љубинковић**, је поновио да он као члан одбора за преговоре репрезентативних синдиката нема примедбу на предлог послодавца и да подржава степен радне дисциплине.

**Светлана Јелић-Бурић**, примедба ће бити унета у Записник бр. 5.

**Миланка Минић**, приметила је техничку грешку код усаглашавања текста члана 51. код предлога Одбора репрезентативних синдиката у делу “у висини од минималне зараде”, а треба “у висини минималне зараде”.

Техничка грешка ће бити исправљена.

**Са овим примедбама Записник бр. 5 са преговора за закључивање Колективног уговора за “Железнице Србије” ад одржаних 20.08.2020. године, је усвојен.**

**2. Усвајање записника број 6. са преговора за закључивање Колективног уговора за „Железнице Србије“ акционарско друштво, Београд, одржаних 24.08.2020. године**

**Златибор Љубинковић,** претходној седници преговора присуствовала је Јелена Јововић, која због приватних обавеза не може да присуствује овој седници. Он не може у њено име да коментарише њена излагања и предлаже да се усвајање Записника бр. 6 одложи за наредну седницу преговора.

**Верица Николић**, сматра да они као чланови истог синдиката морају имати заједнички став.

**Светлана Јелић-Бурић**, предлаже да се усвајање Записника бр. 6 одложи за наредну седницу.

**Закључак: Усвајање записника број 6. са преговора за закључивање Колективног уговора за „Железнице Србије“ акционарско друштво, Београд, одржаних 24.08.2020. године се одлаже за наредну седницу преговора.**

На питање **Верице Николић** у вези са информацијом која је послата ресорном министарству, **Наташа Алексић Капетановић** је објаснила да је ресорном министарству достављена симулација потребних средстава рађена у фебруару месецу и симулација потребних средстава у складу са предлозима Одбора репрезентативних синдиката.

**Ивана Јовичић Ћурчић**, је поставила питања у вези са израдом Прилога 1. Колективног уговора.

**Светлана Јелић-Бурић**, без импута оснивача, односно података о расположивој маси за зараде, не можемо да радимо Прилог 1.

**3. Разматрање и усаглашавање текстуалног дела Колективног уговора за “Железнице Србије” акционарско друштво, Београд**

**Златибор Љубинковић**, обзиром да ћемо усаглашавати чланове колективног уговора из области безбедности и здравља на раду предлаже да на седницу дође Срђан Ђорђевић.

**Светлана Јелић-Бурић**, због поштовања мера да седници не може присуствовати више од 10 учесника, па је замолила Момирку Васић да уступи место Срђану Ђорђевићу, члану одбора репрезентативних синдиката.

Седници је приступио Срђан Ђорђевић.

**Разматрање чланова одељка XIII. БЕЗБЕДНОСТ И ЗДРАВЉЕ НА РАДУ**

**Члан 107.**

**Срђан Ђорђевић**, у најави је нови закон о безбедности и здрављу на раду.

**Светлана Јелић-Бурић**, је на нагласила да радимо на бази позитивних законских прописа, односно на бази закона који су на снази и ако дође до промена, односно доношења новог Закона о БЗР одредбе колективног уговора усклађиваћемо са тим изменама.

**Члан 107. усаглашен је и гласи:**

„Права, обавезе и одговорности запослених у области безбедности и здравља на раду остварују се у складу са законом којим се регулише безбедност и здравље на раду, подзаконским прописима и овим колективним уговором.

 Питања из области безбедности и здравља на раду која нису регулисана Колективним уговором, уређена су актом о процени ризика.“

**Члан 108. усаглашен је и гласи:**

„Послодавац организује рад тако да сви запослени могу обављати свој посао без опасности за живот и здравље.

 Процес рада код послодавца организује се у складу са законским одредбама и другим позитивним прописима и општим актима којима се обезбеђује безбедност и здравље на раду свих запослених.“

**Члан 109. усаглашен је и гласи:**

„Право на безбедност и здравље на раду код послодавца имају сви запослени, као и лица којима је то право утврђено Законом о безбедности и здрављу на раду:

- сва лица која по било ком основу обављају рад код послодавца;

- ученици односно студенти када се налазе на обавезном производном раду и професионалној пракси или практичној настави;

- лица која се затекну у радној околини ради обављања одређених послова, ако је о њиховом присуству упознат послодавац и

- у другим случајевима прописаним законом.“

**Члан 110. усаглашен је и гласи:**

„Обавезе послодавца у обезбеђивању и спровођењу мера безбедности и здравља на раду, у смислу закона, прописа донетих на основу закона, овог колективног уговора и акта о процени ризика, представљају права запослених на безбедност и здравље на раду.“

**Члан 111.**

Срђан Ђорђевић, ако дође до измена правилника о организацији и систематизацији да ли онда поново усаглашавамо овај члан.

Светлана Јелић-Бурић, то је општа формулација и односи се на сваки правилник (члан 24. Закона о раду).

**Члан 111. је усаглашен и гласи:**

„Послодавац је дужан да организује, спроводи и одговоран је за безбедност и здравље на раду, а послови безбедности и здравља на раду се организују и спроводе по организационим деловима послодавца, у складу са правилником о организацији и систематизацији послова.“

**Члан 112. је усаглашен и гласи:**

„Послодавац у спровођењу мера безбедности и здравља на раду:

1. утврђује стратегију развоја и спровођења мера безбедности и здравља на раду;
2. планира финансијска средства за спровођење мера безбедности и здравља на раду, а нарочито за превентивне мере;
3. извршава одлуке Скупштине послодавца из ове области;
4. одређује лице за безбедност и здравље на раду код послодавца;
5. ангажује службу медицине рада за обављање послова заштите здравља запослених;
6. обезбеђује запосленом прописана средства и опрему за личну заштиту на раду у складу са актом о процени ризика и обезбеђује одржавање истих у исправном стању;
7. обезбеђује стручно усавршавање лица за безбедност и здравље на раду;
8. предузима активности на доношењу акта о процени ризика и његових измена и допуна за сва радна места у радној околини и распоређивање запослених на послове са повећаним ризиком у складу са прописaним условима;
9. омогућава лицу за безбедност и здравље на раду независно и самостално обављање послова и приступ свим потребним подацима;
10. обезбеђује услове за избор представника запослених за безбедност и здравље на раду и његов рад;
11. колективно осигура запослене за случај смрти или трајног инвалидитета од повреда на раду, професионалних обољења на терет средстава послодавца под истим условима за све запослене и да за случај болничког лечења као последице повреда на раду сноси трошкове.“

**Члан 113. је усаглашен и гласи:**

„Код послодавца, стручне послове безбедности и здравља на раду обавља Сектор за правне, персоналне и опште послове, и то лице за безбедност и здравље на раду, који има следеће обавезе:

1. организује спровођење поступка процењивања ризика на радном месту у радној околини и поступак измена и допуна акта о процени ризика;
2. испита разлоге одбијања запослених да раде због непосредне опасности по живот и здравље, налаже предузимање одговарајућих мера за отклањање опасности и организује њихово спровођење у сарадњи са руководиоцима организационих делова код послодавца;
3. се стара и учествује у прибављању прописане документације за средства за рад, средства и опрему личне заштите и опасне материје (упутство за руковање, безбедан рад и одржавање);
4. организује вршење превентивних и периодичних прегледа и испитивања услова радне околине;
5. на основу акта о процени ризика и његових измена и допуна и оцене службе медицине рада, прати реализацију лекарских прегледа запослених;
6. организује и обавља оспособљавање запослених за безбедан и здрав рад у складу са законом;
7. организује оспособљавање запослених за пружање прве помоћи, као и за спасавање и евакуације у случају опасности;
8. спроводи поступак забране рада на пословима који представљају непосредну опасност по живот и здравље запослених и о томе писмено обавештава генералног директора;
9. сарађује са инспекцијом рада и другим надлежним републичким органима, нарочито о реализацији наложених инспекцијских мера;
10. прати законске прописе из области безбедности и здравља на раду и припрема предлоге општих и других аката из ове области;
11. спроводи поступак и организује обављање превентивних и периодичних прегледа и испитивања прописане опреме за рад;
12. учествује у вршењу увиђаја при свакој смртној, тешкој и колективној повреди на раду, као и при појавама које су угрозиле или би могле да угрозе безбедност и здравље запослених, ради предузимања мера за отклањање узрока;
13. учествује у изради, односно израђује извештај о повреди на раду, професионалним обољењима и обољењима у вези са радом;
14. прати и анализира узроке повреда на раду и других параметара који утичу на привремену спреченост за рад запослених, са посебним освртом на послове са повећаним ризиком;
15. води и чува прописану евиденцију из области безбедности и здравља на раду;
16. учествује у набавци ознака за безбедност и здравље на раду ради обавештавања и информисања запослених о ризицима у технолошком процесу, правцима кретања и дозвољеним местима задржавања, као и о мерама за спречавање или отклањање ризика.“

**Члан 114. став 1.**

**Срђан Ђорђевић**, је ставио примедбу на тачку 10.

**Светлана Јелић-Бурић**, предложите формулацију.

**Златибор Љубинковић**, сматра да је формулација у реду, он је саветник за опасне материје и познаје ту област.

**Миланка Минић**, регулисано је одредбама члана 34. Закона о безбедности и здравља на раду.

**Члан 114. став 1. је усаглашен и гласи:**

„Запослени има право:

1. да се пре почетка рада упозна са ризицима на радном месту, као и мерама безбедности и здравља на раду;
2. на одговарајућа средства и опрему за личну заштиту на раду уколико је изложен ризицима који се на други начин не могу отклонити;
3. да буде оспособљен за безбедан и здрав рад;
4. на лекарски преглед за обављање послова са повећаним ризиком;
5. да одбије да ради на пословима, ако му прети непосредна опасност по живот и здравље, уколико нису спроведене прописане мере безбедности и здравља на раду, док се исте не обезбеде;
6. да одбије да ради на средству за рад, на којем нису примењене прописане мере безбедности и здравља на раду;
7. да одбије да ради ако му није обезбеђен лекарски преглед или се на истом утврди да не испуњава прописане здравствене услове на пословима са повећаним ризиком;
8. да одбије да ради уколико при оспособљавању за безбедан рад није упознат са свим врстама ризика и мерама за њихово отклањање;
9. да одбије да ради дуже од пуног радног времена, односно ноћу ако би према оцени службе медицине рада такав рад могао да погорша његово здравствено стање;
10. да у случају непосредне опасности по живот и здравље на раду предузме одговарајуће мере у складу са својим знањем и техничким средствима и да напусти радно место без сношења последица и без одговорности за евентуално проузроковану штету;“

**Члан 114. став 2.**

**Срђан Ђорђевић**, у вези са тачком 11. сматра да се не односи на наше друштво, јер ми нисмо учесници у саобраћају.

**Светлана Јелић-Бурић**, ми смо учесници у друмском саобраћају, имамо возаче.

**Златибор Љубинковић**, предлаже да прецизирамо.

**Ивана Јовичић Ћурчић**, питала је да ли се провера да ли је запослени под утицајем алкохола односи само на возаче или на све запослене.

**Светлана Јелић-Бурић**, ово се односи само за учеснике у саобраћају.

**Срђан Ђорђевић**, предлаже да се тачка 14. пребаци у став 1. или да се преформулише.

**Члан 114. став 2. тачка 11. и тачка 14. су неусаглашене.**

**Члан 115.**

**Саша Станковић,** тражи појашњење тачке 9.

**Срђан Ђорђевић**, запослени је обавезан да о неправилностима обавести непосредног руководиоца и службу за безбедност на раду.

**Члан 115. је усаглашен и гласи:**

„Запослени је одговоран за:

1. необавештавање непосредног руководиоца о уоченим кваровима и другим недостацима и ризицима који могу угрозити безбедност и здравље запослених;
2. ненаменско и неправилно коришћење прописаних средстава и опреме за личну заштиту на раду као и опреме за рад;
3. неодазивање на прописани лекарски преглед;
4. непоштовање прописаних процедура и правила, нарочито на радним местима са повећаним ризиком;
5. неодазивање на оспособљавање и проверу оспособљености за безбедан и здрав рад;
6. одбијање провере алкохолисаности или утицаја психоактивних супстанци;
7. неодржавање радног места у уредном и исправном стању у складу са прописаним мерама безбедности и здравља на раду;
8. непоштовање радне дисциплине, односно повреду радне дужности на раду који представља злоупотребу права на заштиту од злостављања;
9. самовољно искључивање, мењање или уклањање безбедносних уређаја који су прикључени на средствима за рад.“

**Члан 116.**

**Светлана Јелић-Бурић, подсетила је да примена овог члана није заживела у пракси.**

**Срђан Ђорђевић, сматра да је предлог од 5 часова одсуства са рада месечно представнику запослених за безбедност мало за обављање тих активности.**

**Након консултација одбор репрезентативних синдиката је предложио 2 радна дана, односно 16 часова одсуства са рада месечно представнику запослених за безбедност.**

**Са овом изменом члан 116. је усаглашен и гласи:**

**„**Запослени код послодавца имају право да изаберу једног представника за безбедност и здравље на раду (у даљем тексту: представник запослених).

 Представника запослених бирају споразумно репрезентативни синдикати, на период од четири године. Један примерак споразума о одређивању представника запослених синдикати достављају послодавцу.

 Представник запослених не мора бити члан синдиката.

 Представник запослених је дужан да репрезентативне синдикате и запослене извештава о свом раду најмање једном у шест месеци.

 Представник запослених има права и обавезе предвиђене одредбама закона којим се уређује безбедност и здравље на раду.

 Послодавац је дужан да представнику запослених за безбедност и здравље на раду омогући одсуство са рада у обављању послова радног места на које је распоређен у трајању од 16 (шеснаест) часова рада месечно с правом на накнаду зараде која се обрачунава и исплаћује у истом износу као да је радио на пословима радног места, као и да обезбеди техничко - просторне услове у складу са просторним и финансијским могућностима, ради обављања активности представника запослених.“

**Члан 117. је усаглашен и гласи:**

„Послодавац је дужан да преко својих стручних служби, представнику запослених за безбедност и здравље на раду омогући:

- увид у сва нормативна акта која се односе на безбедност и здравље запослених;

- учествовање у разматрању свих питања која се тичу спровођења мера безбедности и здравља на раду, а у складу са законом и подзаконским актима из ове области;

- извештавање о процени ризика, организовању оспособљавања за безбедан и здрав рад запослених, увођењу нове технологије рада, нових радних процеса и поступака који утичу на безбедност и здравље запослених, као и о стандардима при избору средстава за рад и средстава и опреме за личну заштиту на раду;

- упознавање са стручним налазима и предлозима, или предузетим мерама од стране инспекције рада;

- упознавање са извештајима о повредама на раду и професионалним обољењима;

- обавештавање о предузетим мерама и датим упутствима запосленима о поступку у случају непосредне опасности по живот и здравље запослених, како би обуставили рад и напустили угрожено радно место;

- достави извештај о стању безбедности и здравља на раду запослених као и о спроведеним мерама;

- заштиту представника запослених због активности у складу са одредбама закона и овим колективним уговором.“

**Члан 118. је усаглашен и гласи:**

**„Запослени има право** **да буде обавештен у вези препознавања, превенције и спречавања злостављања на раду.**

 Запослени је дужан и обавезан да се информише, обавести и оспособи за препознавање и спречавање злостављања на раду, као и да се уздржи од понашања које представља злостављање и злоупотребу права на заштиту од злостављања.“

**Члан 119. је усаглашен и гласи:**

„Одбор директора утврђује списак посредника, из реда запослених, који учествују у поступку заштите од злостављања на раду код послодавца, а у сарадњи са представницима репрезентативних синдиката. „

**Члан 120. је усаглашен и гласи:**

„Пре ступања запосленог на рад послодавац је дужан да га писменим путем обавести о забрани злостављања на раду и у вези с радом, и о правима, обавезама и одговорностима запосленог и послодавца у вези с тим, према закону којим се уређује спречавање злостављања на раду.“

**Члан 121. је усаглашен и гласи:**

„Млади, жене, особе са инвалидитетом и професионално оболели имају посебна права, обавезе и мере у вези са безбедношћу и здрављем на раду.

 Послодавац се посебно стара о стварању одговарајућих услова за рад ових запослених.

 У остваривању права, обавеза и мера безбедности и здравља на раду ове категорије запослених примењиваће се одредбе закона којим се уређује безбедност и здравље на раду, овог колективног уговора и других прописа.“

**Члан 122. је усаглашен и гласи:**

„На радном месту са повећаним ризиком не може радити запослени млађи од 18 година, трудница и мајка са дететом до три године старости као и особа са инвалидитетом.“

**Члан 123. је усаглашен и гласи:**

„Актом о процени ризика су утврђена радна места у радној околини са повећаним ризиком, посебни здравствени услови које морају испуњавати запослени распоређени на радним местима са повећаним ризиком, мере безбедности и здравља на раду као и средства и опреме за личну заштиту на раду.“

**Члан 124. је усаглашен и гласи:**

„Након извршене процене ризика, начин, поступак и рокови вршења периодичних лекарских прегледа за запосленог који ради на радном месту са повећаним ризиком утврђује се у складу са прописима из области безбедности и здравља на раду.

 Запослене на радним местима која нису утврђена као радна места са повећаним ризиком упућивати на прописане лекарске прегледе према прописима који регулишу ову област.“

**Одељак** **XIV. РЕШАВАЊЕ СТАМБЕНИХ ПОТРЕБА ЗАПОСЛЕНИХ**

**Светлана Јелић-Бурић**, подсетила је да још увек није донета уредба о решавању стамбених потреба код корисника јавних средстава. Тек након доношења подзаконских аката који регулишу ову област моћићемо да применимо овај члан.

**Члан 125. је усаглашен и гласи:**

„Послодавац ће у складу са законом и подзаконским актима уредити начин решавања стамбених потреба запослених, уз учешће репрезентативних синдиката.“

**Следећи састанак преговора одржаће се у понедељак, 31.08.2020. године, са почетком у 12,00 часова.**

**2. Разно**

Преговори су завршени у 14,10 часова.

|  |  |
| --- | --- |
|  **ЗА ОДБОР ЗА ПРЕГОВОРЕ****РЕПРЕЗЕНТАТИВНИХ СИНДИКАТА** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Верица Николић**  |  **ЗА ОДБОР ЗА ПРЕГОВОРЕ** **„ЖЕЛЕЗНИЦЕ СРБИЈЕ“ АД** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **Светлана Јелић-Бурић** |